फर्जी दस्तावेज से लिया ऋण, आरोपी गिरफ्तार
मगरलोड| ग्राम नवागांव के किसानों के फर्जी दस्तोवज तैयार कर छत्तीसगढ़ राज्य ग्रामीण बैंक की मगरलोड शाखा से कृषि ऋण लेने वाले आरोपी को पुलिस ने गिरफ्तार कर न्यायिक हिरासत में जेल भेज दिया है।
पुलिस ने बताया कि ग्राम दर्रापारा जिला गरियाबंद निवासी विजय बघेल उर्फ भुवन बघेल उर्फ विजय कुमार साहू पिता सुदर्शन बघेल ने ग्राम नवागांव निवासी रामेश्वर (40) पिता छबिलाल कंवर, गीताराम कंवर, गोकुलराम कंवर सहित अन्य लोगों के नाम पर छत्तीसगढ़ राज्य ग्रामीण बैंक मगरलोड से कृषि ऋण निकाल लिया। इसके लिए उसने किसानों के खेत के फर्जी दस्तावेज, बी-1, नक्शा, खसरा तैयार किए और पटवारी, तहसीलदार एवं सरपंच के फर्जी सील लगाकर नकली हस्ताक्षर भी कर दिए। उसने सभी किसानों के नाम से फर्जी दस्तावेज के सहारे 1-1 लाख रूपए ऋण के रुप में निकल लिए। इस धोखाधड़ी की जानकारी किसानों को तब हुई, जब बैंक से ऋण की वसूली के लिए उनके पास नोटिस आया।
इसके बाद पीड़ित किसानों ने मगरलोड थाने में रिपोर्ट दर्ज कराई। जांच-पड़ताल के बाद पुलिस ने आरोपी को हिरासत में लेकर पूछताछ की। तब उसने अपना जुर्म कबूल लिया। उसके पास से 29 नग नकली रबर सील तथा नकली दस्तावेज बनाने वाला कम्प्यूटर सेट और 8 नग फाइल पुलिस ने जब्त की। आरोपी को जेल भेज दिया गया है।
hin_Deva hin_Deva hin_Deva hin_Deva